Pastila pentru suflet, pilda zilei: Nevoia de sfaturi
Au venit odată la Cuviosul Antonie câţiva călugări, rugându-l să le dea un sfat pentru mântuirea sufletului. El le-a spus:
- Ştiţi doar ce ne învaţă Hristos în Sfânta Evanghelie. Asta este suficient pentru voi.
Dar, întrucât ei continuau să stăruie ca el să le dea un sfat, Sfântul Antonie le-a spus:
- Împliniţi ceea ce a poruncit Mântuitorul: Celui care te loveşte peste obrazul drept, întoarce-l şi pe celălalt.
Ei au răspuns că nu au destulă putere pentru a face acest lucru.
- Dacă nici asta nu puteţi face, a continuat el, atunci, cel puţin, nu răsplătiţi răul cu rău.
Ei au spus că şi acest lucru este peste puterile lor. Atunci Cuviosul, întorcându-se către ucenicul său, i-a spus:
- Du-te şi pregăteşte-le ceva de mâncare: văd că sunt foarte slabi. Iar lor le-a spus:
- Dacă nu puteţi îndeplini nimic din ceea ce v-am spus, ce să vă mai spun? Voi mai degrabă aveţi nevoie de rugăciuni, care să ajute neputinţa voastră, decât de sfaturi.
Citește mai multe pe realitateaspirituala.net.